Bdiet sena oħra, u b'hekk irridu nħarsu lura lejn dak li għamilna s-sena li għadha kif spiċċat u b'determinazzjoni nħarsu 'l quddiem sabiex ikollna sena mimlija suċċessi aktar minn dak li għamilna flimkien s-sena l-oħra. Dan l-aħħar, meta ltqajt ma' diversi ħbieb, u numru ta' imprendituri Maltin, irrealizzajt ħafna aktar minn qatt qabel, li mhux kulħadd jaf eżattament x'inhu r-rwol tal-Malta Employers' Association (jew kif jafuna ħafna, l-MEA). Ir-rwol prinċipali, sa minn dejjem kien u għadu, li jipproteġi u jiggwida lil min iħaddem, speċjalment fejn jidħlu relazzjonijiet industrijali, fis-setturi varji li jaħdmu fihom, kif ukoll fl-iżvilupp tar-relazzjonijiet bejn min iħaddem u l-istess impjegati tagħhom. L-MEA barra li aħna assoċjazzjoni ta' min iħaddem, aħna ukoll union tal-employers. Dan ifisser li nieħdu ħsieb lil min iħaddem, sabiex nagħrfu niggwidawh, nipproteġuh, u noffrulu s-servizzi tagħna fejn ikun meħtieġ, sabiex jirrisolvi ċirkostanzi diffiċli li minn żmien għal żmien jista' jkun li jiltaqa' magħhom. Iva, kif jeżistu Unions tal-impjegati, aħna nidentifikaw irwieħna bħala Union tal-Employers.Iżda, l-MEA llum il-ġurnata qed toffri ħafna iżjed minn hekk. L-MEA illum, wara 51 sena esperjenza, f'ħidma kontinwa ma' mijiet ta' employers, hija organizzazzjoni stabbilita u rispettata, fil-qasam, tad-djalogu soċjali. Teżisti relazzjoni eċċellenti mal-korpi kostitwiti l-oħrajn kollha. Qed tkun il-vuċi tal-ħafna, u qatt ma toqgħod lura milli toħroġ għonqha sabiex tkun minn ta' quddiem li tipproteġi d-drittijiet tal-istess employers. F'dawn l-aħħar snin, l-MEA intervjeniet sabiex ġew iċċarati kwistjonijiet li kienu qed jaffaċċjaw l-employers, dwar l-impjieg ta' persuni b'diżabilità. Ippreżentat proposti konkreti kif il-Gvern jista' jnaqqas il-burokrazija fis-settur tan-negozju. Tat il-veduti tagħha, waqt il-konsultazzjoni pubblika, dwar il-ħinijiet tal-ftuħ tas-settur kummerċjali f'pajjiżna. Ipparteċipat f'diskussjonijiet dwar kif tista' taħdem aħjar is-sistema tal-ispettorat tan-negozju. Ilmentat uffiċjalment mal-amministrazzjoni tal-Gvern dwar il-proċess ta' ingaġġ ta' ħaddiema barranin, ma' intrapriżi lokali. Qiegħda tipparteċipa bis-sħiħ, u ssemma' leħen l-employers, f'diskussjoni dwar it-tfassil tal-Att dwar l-Ugwaljanza. Qed targumenta bis-sħiħ sabiex ilkoll noqogħdu attenti dwar il-propost ċaqliq fil-paga minima. Fuq kollox sena wara sena l-MEA dejjem ħadmet sabiex ippreżentat numru sostanzjali ta' proposti konkreti, f'isem il-membri tagħna, qabel kull baġit. L-MEA, ma taġixxix biss b'mod reattiv, iżda ta' spiss tagħraf issemma' leħinha b'mod proattiv. L-imprendituri, li jħaddmu l-impjegati magħhom, isibu lil MEA, bħala t-tarka tagħhom, li titkellem għalihom, bla biża', kull meta jkun hemm il-bżonn. L-MEA temmen li bil-mod kif taġixxi, qed tagħti kontribut kbir fl-isfera ta' djalogu soċjali f'pajjiżna. Qed tkun strumentali sabiex tiftaħ għajnejn l-amministrazzjoni, fejn din, mingħajr ma tkun qed tinduna, jista' jkun li tkun ser toqros jew tiskomoda operat fin-negozju. L-MEA mhijiex xi assoċjazzjoni li taqbeż biss għal xi setturi partikolari ta' employers, u fil-fatt tħaddan magħha, kemm negozji li jħaddmu magħhom ftit persuni, kif ukoll oħrajn li jħaddmu mijiet u eluf. Fost il-membri hemm negozji ta' kull xorta, kemm dawk fil-qasam kummerċjali, fis-settur tas-servizzi, fl-oqsma kollha tal-manifattura, kif ukoll dawk industrijali. L-MEA determinata li tkompli tipparteċipa f'kull tip ta' djalogu soċjali, u ser tibqa' determinata tagħti kontribut siewi lil-amministrazzjoni, kif ukoll lis-soċjetà kollha kemm hi. Għalhekk ser tkompli bil-ħidma tagħha, billi tibqa' attiva, tibqa' tipproduċi programmi televiżivi, tibqa' torganizza taħriġ għall-employers, tibqa' toffri servizz ta' għajnuna lil sidien ta' negozji żgħar permezz tal-SME Helpdesk tagħha, u fuq kollox tkompli tħares id-drittijet tal-istess employers, billi b'mod kostruttiv, tressaq proposti tajbin, li jtejbu dak li ġa jeżisti. Kull min jixtieq jagħmel kuntatt magħna (bħala assoċjazzjoni ta' min iħaddem) jista' jagħmel dan billi jċempel fuq 21222992 jew 21237585. Jista' wkoll jibgħat email fuq [email protected] jew juża it-24/7 helpline 21222006, billi jċempel u jħallilna ismu, sabiex fl-iqsar żmien possibbli nkunu nistgħu nikkuntattjawh.